Bl-istaġun tal-festi fil-gżejjer Maltin issa jirranka sew, fix-Xewkija din il-ġimgħa qed tiġi ċċelebrata l-festa ta’ San Ġwann Battista li bħal kull sena, jsib jistennih proġett ġdid li jkompli jsebbaħ it-tiżjin tal-festa. Wara ħidma ma taqta xejn, il-kumitat taż-żgħażagħ Xewkin, fil-marċ tradizzjonali, kulurit u brijuż tal-Ħadd filgħodu, spikka umbrellun ġdid ta’ daqs tassew kbir. Faċilment jissejjaħ opra tal-arti għax flimkien max-xogħol mhux faċli tat-tfassil u l-ħjata, tiżdied il-pittura li saret fuq it-tila tiegħu. L-umbrellun infetaħ għall-ewwel darba llum fil-misraħ tax-Xewkija ddominat mill-knisja rotunda ddedikata lill-Prekursur. U l-ombrellun intlaqa tajjeb ħafna għaliex bil-kobor tiegħu irnexxielu jitfa d-dell fuq għexieren ta żgħażagħ u Xewkin oħra li taħtu setgħu igawdu għad-daqq tal-marċi brijużi b’rashom mistrieħa mill-qilla tax-xemx ta wara nofsinhar.